b'\n_START_ARTICLE_\nSpindulin\xc4\x97 liga\n_START_PARAGRAPH_\nSpindulin\xc4\x97 liga gali i\xc5\xa1sivystyti d\xc4\x97l i\xc5\xa1orinio ap\xc5\xa1vitinimo, kai organizmo viduje n\xc4\x97ra radiacijos \xc5\xa1altinio (tai gali \xc4\xafvykti pirm\xc4\x85j\xc4\x85 minut\xc4\x99 po branduolinio sprogimo arba paveikus radioaktyvioms med\xc5\xbeiagoms, i\xc5\xa1kritusioms radioaktyvaus debesies kelyje, jei branduolinis sprogimas \xc4\xafvyko vir\xc5\xa1 \xc5\xbeem\xc4\x97s), ir radioaktyvioms med\xc5\xbeiagoms patekus \xc4\xaf organizmo vid\xc5\xb3._NEWLINE_Spindulin\xc4\x97s ligos sunkumas priklauso nuo ap\xc5\xa1vitinimo doz\xc4\x97s, kuri\xc4\x85 \xc5\xbemogus gavo per tam tikr\xc4\x85 laik\xc4\x85, ir nuo individuali\xc5\xb3 organizmo savybi\xc5\xb3. Vaikai ir pagyvenusieji, ligoniai, fizi\xc5\xa1kai nuvarg\xc4\x99 yra jautresni ap\xc5\xa1vitinimui ir j\xc4\xaf sunkiau pakelia. Jeigu vienkartin\xc4\x97 doz\xc4\x97 ma\xc5\xbeesn\xc4\x97 negu 50 rentgen\xc5\xb3, tai spindulin\xc4\x97s ligos po\xc5\xbeymiai nepasirei\xc5\xa1kia. Didesnis kaip 100 rentgen\xc5\xb3 vienkartinis ap\xc5\xa1vitinimas jau gali sukelti spindulin\xc4\x99 lig\xc4\x85.\n_START_SECTION_\nSpindulin\xc4\x97s ligos eiga\n_START_PARAGRAPH_\nSpindulin\xc4\x97s ligos eiga paprastai skirstoma \xc4\xaf keturis laikotarpius.\n_START_SECTION_\nPirmasis laikotarpis\n_START_PARAGRAPH_\nPirmasis laikotarpis \xe2\x80\x93 pirmin\xc4\x97 reakcija \xe2\x80\x93 prasideda pirmosiomis valandomis po ap\xc5\xa1vitinimo ir trunka nuo keli\xc5\xb3 valand\xc5\xb3 iki keli\xc5\xb3 dien\xc5\xb3. \xc5\xa0iuo laikotarpiu spindulin\xc4\x97 liga pasirei\xc5\xa1kia priklausomai nuo ap\xc5\xa1vitinimo doz\xc4\x97s ir individuali\xc5\xb3 organizmo savybi\xc5\xb3 smarkiu nusilpimu, svaiguliu, galvos skausmais, \xc5\xa1leik\xc5\xa1tuliu, v\xc4\x97mimu, viduriavimu, odos i\xc5\xa1bly\xc5\xa1kimu, arterinio spaudimo svyravimais, kar\xc5\xa1\xc4\x8diavimu, s\xc4\x85mon\xc4\x97s netekimu, o jei ap\xc5\xa1vitinimo doz\xc4\x97 didesn\xc4\x97 kaip 500 rentgen\xc5\xb3, i\xc5\xa1sivysto pana\xc5\xa1us \xc4\xaf \xc5\xa1ok\xc4\x85 b\xc5\xabvis.\n_START_SECTION_\nAntrasis laikotarpis\n_START_PARAGRAPH_\nPirminei reakcijai nurimus, ateina laikinas pager\xc4\x97jimas ir prasideda antrasis laikotarpis \xe2\x80\x93 latentinis (tariamo sveikimo). \xc5\xa0io laikotarpio trukm\xc4\x97 atvirk\xc5\xa1\xc4\x8diai proporcinga ap\xc5\xa1vitinimo dozei (kuo didesn\xc4\x97 doz\xc4\x97, tuo trumpesnis antrasis laikotarpis), jis svyruoja nuo 2\xe2\x80\x933 dien\xc5\xb3 iki 3 savai\xc4\x8di\xc5\xb3. Gali i\xc5\xa1likti tik nedidelis nusilpimas, prakaitavimas, suma\xc5\xbe\xc4\x97j\xc4\x99s apetitas ir sutrik\xc4\x99s miegas, bet randama pakitim\xc5\xb3 kraujyje. Dideli\xc5\xb3 pakenkim\xc5\xb3 atvejais nepraeina skrand\xc5\xbeio ir \xc5\xbearnyno sutrikimai. Labai didel\xc4\x97s ap\xc5\xa1vitinimo doz\xc4\x97s sukelia spindulin\xc4\x99 lig\xc4\x85 be latentinio laikotarpio \xe2\x80\x93 po pirmin\xc4\x97s reakcijos prasideda tre\xc4\x8diasis laikotarpis.\n_START_SECTION_\nTre\xc4\x8diasis laikotarpis\n_START_PARAGRAPH_\nTre\xc4\x8diasis laikotarpis \xe2\x80\x93 ai\xc5\xa1kus spindulin\xc4\x97s ligos pasirei\xc5\xa1kimas (II, III ir sekan\xc4\x8dios savait\xc4\x97s). Ligoniui pakyla temperat\xc5\xabra. Odoje, gleivin\xc4\x97se pasirodo kraujosruv\xc5\xb3. Pasitaiko vidini\xc5\xb3 kraujo i\xc5\xa1siliejim\xc5\xb3. Burnos ertm\xc4\x97s gleivin\xc4\x97je atsiranda op\xc5\xb3, tonzil\xc4\x97se \xe2\x80\x93 nekrozin\xc4\x97 angina. Nukrinta kraujo spaudimas. Nedidelio pakenkimo atvejais \xc5\xa1ie simptomai pasirei\xc5\xa1kia nesmarkiai ir pama\xc5\xbeu i\xc5\xa1nyksta. Sunkesni\xc5\xb3 ligos form\xc5\xb3 atvejais po 3 - 4 savai\xc4\x8di\xc5\xb3 pradeda slinkti plaukai, sutrinka kraujo kre\xc5\xa1\xc4\x97jimas. Nusilpsta organizmo apsaugin\xc4\x97s j\xc4\x97gos, ir jis neatsispiria infekciniams ir kitiems susirgimams (plau\xc4\x8di\xc5\xb3 u\xc5\xbedegimas, viduriavimas, bendras kraujo u\xc5\xbekr\xc4\x97timas).\n_START_SECTION_\nKetvirtasis laikotarpis\n_START_PARAGRAPH_\nKetvirtasis laikotarpis \xe2\x80\x93 atsistatymas. IV savait\xc4\x99 lengvos formos spinduline liga sergan\xc4\x8dio ligonio sveikata pasitaiso. Vidutin\xc4\x97s ir sunkios formos atveju liga taip pat ima slopti, bet galutinis i\xc5\xa1gijimas nusit\xc4\x99sia savaites ir lieka tolim\xc5\xb3 padarini\xc5\xb3 \xe2\x80\x93 ma\xc5\xbeakraujyst\xc4\x97, leukemija, hipertonija ir su jomis susij\xc4\x99s organizmo nusilpimas.\n_START_SECTION_\nSpindulin\xc4\x97s ligos padariniai\n_START_PARAGRAPH_\nSpindulin\xc4\x97 liga gali baigtis mirtimi jau pirmame laikotarpyje, jeigu gautoji ap\xc5\xa1vitinimo doz\xc4\x97 labai didel\xc4\x97, o pats organizmas labai jautrus. Spinduliniai nudegimai atsiranda tose k\xc5\xabno vietose, kurias paveikia jonizuojantys spinduliai. Dideli nudegimai paprastai b\xc5\xabna, paveikus od\xc4\x85 beta dalel\xc4\x97mis. Spinduliniams nudegimams b\xc5\xabdingas ilgas slaptasis periodas ir atkakli eiga, nes su\xc5\xbealojami gil\xc5\xabs odos sluoksniai ir po jais esantys audiniai. Spinduliniai nudegimai da\xc5\xbenai b\xc5\xabna kartu su spinduline liga, o tai apsunkina nukent\xc4\x97jusio b\xc5\xabkl\xc4\x99 ir u\xc5\xbet\xc4\x99sia pasveikim\xc4\x85._NEWLINE_Slaptasis spindulini\xc5\xb3 nudegim\xc5\xb3 periodas trunka nuo keli\xc5\xb3 valand\xc5\xb3 iki 3 savai\xc4\x8di\xc5\xb3. Paskui nudegusi\xc4\x85 viet\xc4\x85 ima per\xc5\xa1t\xc4\x97ti, oda parausta, sutinsta ir pradeda skaud\xc4\x97ti. Sutinimas ir skausmas pama\xc5\xbeu i\xc5\xa1nyksta. Sunkiais atvejais tuoj po sutinimo i\xc5\xa1kyla p\xc5\xabsl\xc4\x97s, pilnos pusiau skaidraus skys\xc4\x8dio, jos did\xc4\x97ja ir susilieja. V\xc4\x97liau, sutinus giliau esantiems audiniams, sutrinka j\xc5\xb3 apr\xc5\xabpinimas krauju bei maitinimas, prasideda nekroz\xc4\x97 ir gangrena. Nekroz\xc4\x97 gali pasiekti antkaulius ir kaulus. Nudegim\xc5\xb3 u\xc5\xbeter\xc5\xa1imas gali baigtis kraujo u\xc5\xbekr\xc4\x97timu ir mirtimi.'